На основу чл. 55 Статута Градске општине Вождовац („Сл. лист града Београда“ бр. 36/10 – пречишћен текст, 41/13 и 55/16) и чл. 13 и 14 Одлуке о начину, мерилима и критеријумима за финансирање спортских програма и пројеката из буџета ГО Вождовац („Сл. лист града Београда“ бр. 91/14 и 50/15), председник Градске општине Вождовац доноси

О Д Л У К У

1. БИРА СЕ Програм Српског савеза за развој моторике код деце, посебно са аутизмом и тешкоћама у развоју под називом „Обука деце са аутизмом и тешкоћама за учешће у трци на LIX OPEN светском купу у моторици за децу и младе са аутизмом и тешкоћама“, а на основу јавног конкурса за финансирање програма из области спорта особа са инвалидотетом на територији Градске општине Вождовац за 2016. годину, објављеног на интернет сајту градске општине Вождовац 08.07.2016. године.

2. ДОДЕЉУЈУ СЕ средства у износу од 450.000,00 динара Српском савезу за развој моторике код деце, посебно са аутизмом и тешкоћама у развоју за реализацију Програма из тачке 1 ове Одлуке. Средства су обезбеђена у Програму 14 „Развој спорта и омладине“ - позиција 121 буџета Градске општине Вождовац за 2016. годину

3. Корисник средстава ће закључити уговор са градском општином Вождовац којим ће бити регулисана међусобна права и обавезе у року од 15 дана од дана коначности ове Одлуке.

О б р а з л о ж е њ е

Председник Градске општине Вождовац расписао је јавни конкурс за финансирање програма из области спорта особа са инвалидотетом на територији Градске општине Вождовац за 2016. годину Одлуком бр. 66-14/16 од 08.07.2016. године, који је објављен на интернет сајту градске општине Вождовац 08.07.2016. године. Истом Одлуком је образована и Комисија за спровођење јавног конкурса.

Комисија је, на седници одржаној 21.07.2016. године, констатовала да су на конкурс стигле две пријаве:Српског савеза за развој моторике код деце, посебно са аутизмом и тешкоћама у развоју и Пара теквондо клуба „Тигра“ и да су обе благовремене.

 Комисија је, по извршеном прегледу пријава пристиглих на конкурс, констатовала да Пара теквондо клуб „Тигра“ не испуњава услов да је претходно обављао делатност у области спорта особа са инвалидитетом најмање две године (обзиром да је Клуб регистрован 19.08.2015.године), те иста није узета у даље разматрање.

Комисија је затим извршила бодовање пријаве Српског савеза за развој моторике код деце, посебно са аутизмом и тешкоћама у развоју и сачинила предлог одлуке којом предлаже председнику Градске општине Вождовац да Градска општина Вождовац финансијски подржи предметни Програм, с тим што је Српски савез за развој моторике код деце, посебно са аутизмом и тешкоћама у развоју дужан да достави Градској општини Вождовац извештај о начину утрошка опредељених средстава, са пратећом документацијом.

Имајући у виду наведено, председник Градске општине Вождовац је одлучио као у диспозитиву.

Ова Одлука ће бити објављења на сајту Градске општине Вождовац.

ПОУКА О ПРАВНОМ ЛЕКУ: Учесници Јавног конкурса имају право да поднесу приговор Већу Градске општине Вождовац у року од 8 дана од дана пријема Одлуке.

Одлуку са записником доставити: Српском савезу за развој моторике код деце, посебно са аутизмом и тешкоћама у развоју, Пара теквондо клубу „Тигра“,Одељењу за финансије, привреду, друштвене делатности и планирање, Правобранилаштву и архиви Градске општине Вождовац.

ПРЕДСЕДНИК ГРАДСКЕ ОПШТИНЕ ВОЖДОВАЦ

I Број: 66-16/16 - 25.07.2016. године

 ПРЕДСЕДНИК,

 Александар Савић